РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/84-23

13. април 2023. године

Б е о г р а д

ЗАПИСНИК

20. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 13. АПРИЛА 2023. ГОДИНЕ

Седница је почела у 11,10 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Александра Томић, Тијана Давидовац, Ненад Митровић, Небојша Зеленовић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Милица Обрадовић (заменик Мирослава Кондића), Снежана Пауновић (заменик Душана Бајатовића), Далибор Јекић (заменик Владимира Обрадовића), Зоран Стојановић (заменик Верољуба Стевановића) и Зоран Зечевић (заменик Бојане Букумировић).

Седници није присуствовао члан Одбора Мирослав Алексић, ни његов заменик.

Седници је присуствовао и народни посланик Светозар Вујачић.

На предлог председника, Одбор је једногласно (16 гласова за), утврдио следећи:

Д н е в н и р е д:

1. Разговор са кандидатима за избор четири члана Републичке комисије за заштиту права у поступцима јавних набавки;
2. Утврђивање Предлога одлуке о избору четири члана Републичке комисије за заштиту права у поступцима јавних набавки;
3. Доношење одлуке о образовању Радне групе за утврђивање испуњености услова у поступку предлагања кандидата за избор члана Савета Комисије за контролу државне помоћи.

**ПРВА ТАЧКА ДНЕВНОГ РЕДА: Разговор са кандидатима за избор четири члана Републичке комисије за заштиту права у поступцима јавних набавки**

Верољуб Арсић је подсетио чланове Одбора да је Радна група, на састанку одржаном 11. априла 2023. године, размотрила пријаве поднете на конкурс за избор четири члана Републичке комисије за заштиту права у поступцима јавних набавки и утврдила који кандидати испуњавају услов за учешће у даљем поступку избора.

На конкурс се јавило четворо кандидата за избор првог члана и деветоро кандидата за избор другог члана Републичке комисије.

1. Радна група је, ради провере и утврђивања испуњености услова наведених у јавном конкурсу, извршила увид у поднете пријаве и пратећу документацију.

Након увида у пристигле пријаве кандидата Радна група је констатовала следеће:

- На јавни конкурс за избор четири члана Републичке комисије поднете су четири пријаве за избор три члана на основу члана 191. став 2. Закона о јавним набавкама и девет пријава за избор једног члана на основу члана 191. став 3. Закона о јавним набавкама.

- Све пријаве су благовремене, потпуне и уз њих су приложени сви тражени докази.

Пријаве за првог члана Републичке комисије поднели су кандидати:

- Ана Антић

- Весна Станковић

- Весна Гојковић Милин

- Маја Петронијевић

Пријаве за другог члана Републичке комисије поднели су кандидати:

- Весна Петровић

- Ана Антић

- Нада Глушац

- Весна Станковић

- Славиша Милошевић

- Ивана Тот

- Весна Гојковић Милин

- Маја Петронијевић

- Марија Величковић

Нагласио је да се приликом одлучивања о кандидатима које ће Одбор предложити Народној скупштини мора водити рачуна да се, због прописаног састава Комисије, предложи најмање три кандидата који имају положен правосудни испит (по члану 191. став 2. Закона о јавним набавкама), односно да од четири кандидата један може бити предложен на основу члана 191. став 3. Закона о јавним набавкама).

Одбор је, у складу са чланом 203. Пословника Народне скупштине, обавио разговор са кандидатима тако што су се сви кандидати појединачно представили члановима Одбора.

У дискусији су учествовали: Верољуб Арсић, Александра Томић, Ненад Митровић, Зоран Зечевић, Небојша Зеленовић, Далибор Јекић и Снежана Пауновић.

**ДРУГА ТАЧКА ДНЕВНОГ РЕДА: Утврђивање Предлога одлуке о избору четири члана Републичке комисије за заштиту права у поступцима јавних набавки**

Након обављеног разговора са кандидатима приступило се гласању.

На основу члана 189. став 2. Закона о јавним набавкама („Службени гласник РС“, број 91/19), чл. 55. и 203. Пословника Народне скупштине („Службени гласник РС“, број 20/12 - пречишћен текст), Одбор за финансије, републички буџет и контролу трошења јавних средстава, на 20. седници одржаној 13. априла 2023. године, je већином гласова (11 за, 1 против, 3 уздржана, 1 није гласао) утврдио Предлог одлуке о избору четири члана Републичке комисије за заштиту права у поступцима јавних набавки који подноси Народној скупштини.

Одбор је одлучио да Предлог одлуке упути Народној скупштини, са предлогом да се у складу са чланом 167. Пословника Народне скупштине донесе по хитном поступку.

За представника предлагача на седници Народне скупштине одређен је Верољуб Арсић, председник Одбора.

ПРЕДЛОГ

На основу члана 189. став 2. Закона о јавним набавкама („Службени гласник РС“, број 91/19) и члана 8. став 1. Закона о Народној скупштини („Службени гласник РС“, број 9/10),

Народна скупштина Републике Србије, на \_\_\_\_\_\_\_ седници Првог редовног заседања у 2023. години, одржаној \_\_\_\_ 2023. године, донела је

**О Д Л У К У**

**О ИЗБОРУ ЧЕТИРИ ЧЛАНА РЕПУБЛИЧКЕ КОМИСИЈЕ ЗА ЗАШТИТУ ПРАВА**

**У ПОСТУПЦИМА ЈАВНИХ НАБАВКИ**

**I**

За чланове Републичке комисије за заштиту права у поступцима јавних набавки бирају се:

1. Ана Антић, на период од пет година, почев од 9. јуна 2023. године,

2. Весна Гојковић Милин, на период од пет година, почев од 9. јуна 2023. године,

3. Весна Станковић , на период од пет година, почев од 9. јуна 2023. године,

4 Славиша Милошевић, на период од пет година, почев од 9. јуна 2023. године.

**II**

Ову одлуку објавити у „Службеном гласнику Републике Србије“.

РС број \_\_\_

У Београду,\_\_\_\_ 2023. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

др Владимир Орлић

**ТРЕЋА ТАЧКА ДНЕВНОГ РЕДА: Доношење одлуке о образовању Радне групе за утврђивање испуњености услова у поступку предлагања кандидата за избор члана Савета Комисије за контролу државне помоћи**

Верољуб Арсић је подсетио да је Чланом 27. став 8. Закона о Народној скупштини и чланом 44. став 6. Пословника Народне скупштине прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, док је чланом 55. Пословника прописан делокруг рада Одбора за финансије, републички буџет и контролу трошења јавних средстава.

Члан Савета Комисије за контролу државне помоћи, г. Марко Видаковић, 3. априла 2023. године поднео оставку на функцију члана Савета Комисије. Законом о контроли државне помоћи предвиђено је да председника и чланове Савета Комисије за контролу државне помоћи бира Народна скупштина на предлог Одбора за финансије, републички буџет и контролу трошења јавних средстава након спроведеног јавног конкурса који оглашава председник Народне скупштине.

Закон о контроли државне помоћи у члану 12. прописује да одлуку о избору председника или члана Савета Комисије Народна скупштина доноси већином гласова свих народних посланика на предлог одбора надлежног за послове финансија, а да се избор врши по јавном конкурсу који оглашава председник Народне скупштине.

Следећи праксу коју је овај Одбор установио приликом првог избора Савета Комисије, предложио је да Одбор одлуком образује Радну групу у чијем саставу би били чланови Одбора за финансије, републички буџет и контролу трошења јавних средстава, са задатком да Радна група утврди испуњеност услова у поступку предлагања кандидата за избор члана Савета Комисије за контролу државне помоћи по јавном конкурсу који ће бити објављен у „Службеном гласнику РС“, дневном листу „Политика“, на интернет страници Народне скупштине Републике Србије као и на интернет страници Комисије за контролу државне помоћи. Радној групи ће у извршењу овог задатка административно-стручну и техничку помоћ пружати запослени у служби Одбора. Радна група почиње са радом даном доношења одлуке о њеном образовању а завршава подношењем свеобухватног извештаја о свом раду Одбору. Такође, Радна група је дужна да о појединачним активностима обавештава Одбор и своје предлоге подноси Одбору на усвајање.

Предложио је колеге Александру Томић, члана Одбора као председника Радне групе, Светозара Вујачића, заменика члана Одбора за члана Радне групе и Владимира Обрадовића, члана Одбора за члана Радне групе.

На основу члана 27. ст. 8. Закона о Народној скупштини („Службени гласник РС“, број 9/10), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на 20. седници одржаној 13. априла 2023. године, je већином гласова (12 за, 1 против, 1 уздржана, 2 није гласало) донео

**О Д Л У К У**

**о образовању Радне групе за утврђивање испуњености услова у поступку предлагања кандидата за избор члана Савета Комисије за контролу државне помоћи**

1. ОБРАЗУЈЕ СЕ Радна група за утврђивање испуњености услова у поступку предлагања кандидата за избор члана Савета Комисије за контролу државне помомћи (у даљем тексту: *Радна група*), у следећем саставу:

**Председник**:

**-** Александра Томић

**Чланови**:

- Светозар Вујачић

- Владимир Обрадовић

2. Задатак Радне групе је да у поступку предлагања кандидата за избор члана Савета Комисије за контролу државне помоћи (у даљем тексту: Комисија), по јавном конкурсу који ће бити објављен у „Службеном гласнику РС“, дневном листу „Политика“ и на интернет страници Народне скупштине Републике Србије и Комисије за контролу државне помоћи, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу.

3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

4. Радна група почиње са радом даном доношења одлуке а завршава подношењем извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

1. Ова одлука ступа на снагу даном доношења.

Седница је завршена у 13,45 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић